กรณ์เร่ง3แบงก์รัฐปล่อยกู้หลังน้ำลด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ออมสิน5หมื่นบาทไม่ต้องค้ำ ธกส.ลดดอกเบี้ยพิเศษอีก3%
โพสต์ทูเดย์ — คลังสั่ง 3 แบงก์รัฐ เพิ่มมาตรการให้ความช่วยเหลือผู้ประสบภัยน้ำท่วม ผู้ประกอบอาชีพอิสระ รายย่อยถึงเกษตรกร
นายกรณ์ จาติกวณิช รมว.คลัง เปิดเผยว่า ได้มอบหมายให้ธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ และธนาคารเพื่อการเกษตรและสหกรณ์การเกษตร (ธ.ก.ส.) ทำโครงการเพื่อช่วยเหลือผู้ประสบภัยในปี 2553 อย่างเร่งด่วน 
รมว.คลัง กล่าวว่า ได้เร่งให้ธนาคารออมสินปล่อยสินเชื่อโครงการสินเชื่อเพื่อช่วยเหลือบุคคลผู้ประกอบอาชีพอิสระรายย่อยที่ได้รับผลกระทบวงเงิน 2,000 ล้านบาท เพื่อใช้ปรับปรุง ซ่อมแซมอุปกรณ์ในการประกอบการ และเป็นเงินทุนหมุนเวียน โดยให้วงเงินสินเชื่อต่อรายไม่เกิน 5 หมื่นบาท ให้กู้ระยะเวลาไม่เกิน 5 ปี ไม่ต้องมีหลักประกันดอกเบี้ยในอัตราคงที่ 0.5% ต่อเดือน กำหนดสิ้นสุดวันรับคำขอกู้วันที่ 31 ม.ค. 2554
สำหรับเอสเอ็มอีแบงก์ให้ดำเนินโครงการสินเชื่อเพื่อช่วยเหลือผู้ประกอบการเอสเอ็มอี 5,000 ล้าน บาท แก่ผู้ประกอบการเอสเอ็มอีไม่จำกัดอายุ หรือนิติบุคคลที่มีบุคคลสัญชาติไทยถือหุ้นไม่น้อยกว่า 50% มีสถานประกอบการตั้งอยู่ในพื้นที่ประสบภัยเพื่อใช้ปรับปรุง ซ่อมแซม ฟื้นฟูกิจการและเป็นเงินทุนหมุน เวียน ให้วงเงินสินเชื่อต่อรายไม่เกิน 1 ล้านบาท สิ้นสุดวันรับคำขอกู้วันที่ 30 เม.ย. 2554
ประเภทของสินเชื่อของเอสเอ็มอี แบงก์จะเป็นเงินกู้ยืมแบบไม่ต้องมีหลักประกัน มีระยะเวลาการกู้ไม่เกิน 6 ปี ระยะเวลาปลอดชำระคืนเงินต้น 2 ปี คิดดอกเบี้ยอัตราคงที่ 3% ต่อปี และจะมีการยกเว้นค่าธรรมเนียมวิเคราะห์โครงการ ยกเว้นค่าธรรมเนียมจัดทำสัญญาเงินกู้ รวมถึงยกเว้นค่าธรรมเนียมชำระคืนเงินกู้ก่อนครบกำหนด 
ขณะที่ทาง ธ.ก.ส.ก็ได้อนุมัติโครงการให้เงินกู้ใหม่เพื่อฟื้นฟูการประกอบอาชีพและพัฒนาคุณภาพชีวิตเพื่อช่วยเหลือเกษตรกร โดยให้เงินกู้รายละไม่เกิน 1 แสนบาท ลดดอกเบี้ยเงินกู้จากอัตราปกติ 3% ต่อปี เป็นเวลาไม่เกิน 3 ปี กำหนดชำระหนี้เงินกู้ตามความสามารถในการชำระหนี้ของเกษตรกรลูกค้า โดย ธ.ก.ส.จะลดหย่อนหลักประกันการกู้เงินจากหลักเกณฑ์ปกติ
ดังนี้ กรณีกู้เงินโดยจำนองอสังหาริมทรัพย์เป็นประกัน ให้ขยายวงเงินกู้จากที่กู้ได้ไม่เกินครึ่งหนึ่งของวงเงินจดทะเบียนจำนอง เป็นให้กู้ได้ไม่เกินวงเงินจดทะเบียนจำนอง และในกรณีกู้เงินโดยใช้กลุ่มลูกค้ารับรองรับผิดชอบอย่างลูกหนี้ร่วมตั้งแต่ 5 คนขึ้นไป ให้ขยายวงเงินในการประกันจากรายละไม่เกิน 1.5 แสนบาท เป็นไม่เกิน 2 แสนบาท
นอกจากนี้ ยังได้เพิ่มเติมมาตรการให้ความช่วยเหลือด้านสินเชื่อเพื่อเพิ่มประสิทธิภาพการผลิตและเสริมสร้างคุณภาพชีวิตในกรณีที่ต้องการวงเงินมากกว่า 1 แสนบาท และต้องกู้มากกว่า 3 ปี โดย ธ.ก.ส.ผ่อนผันเงื่อนไขทั้งอัตราดอกเบี้ยและหลักเกณฑ์การใช้ที่ดินหรือที่ดินพร้อมสิ่งปลูกสร้างเป็นพิเศษกว่าปกติ